钦定古今图书集成/理学汇编/学行典/第092卷 > 朱子全书一 > 《答黄子耕》
## 钦定古今图书集成/理学汇编/学行典/第092卷 > 朱子全书一 > 《答黄子耕》

看书，须是将大段分作小段，字字句句，不可容易放
过。常时暗诵默思，反复研究，未上口时须教上口，未
通透时须教通透，已通透后，便要纯熟。直得不思索
时，此意常在心胸之闲，驱遣不去，方是此一段了。又
换一段看，令如此数段之后，心安理熟，觉得工夫省
力时，便渐得力也。近日看得“朋友闲病痛尤更亲切”，
都是贪多务广，匆遽涉猎，所以凡事草率粗浅。本欲
多知多能，下梢一事不知，一事不能。本欲速成，反成
虚度岁月。但能反此，如前所云，“试用岁月之功”，当自
见其益矣。至于作无益语，以本心正理揆之，诚是何
补于事。但人不做自己工夫，向外驰走，便见得此等事重。若果见得自己分上合做底事，千条万端。有终
身勉勉而不自尽者。则亦自当不暇及此矣。

又

欲于经史中求简易用功处，此亦别无他巧，只是且
将所已学者反复翫味，不厌重复，久之，当觉意味愈
深远，理致愈明白耳。此外昔所未学，亦有切于修己
治人之实者，更以暇时量力探讨，使其表里精粗通
贯浃洽，则于本原之地亦将打成一片，无处不得力
矣。